b'\n_START_ARTICLE_\nCuriozitate\n_START_PARAGRAPH_\nCuriozitatea este acea particularitate interactiv\xc4\x83 a unei fiin\xc8\x9be prin care \xc3\xae\xc8\x99i exploreaz\xc4\x83 spontan ambien\xc8\x9ba \xc8\x99i caut\xc4\x83 schimb\xc4\x83ri \xc3\xaen structura sau dinamica acesteia. Probabil majoritatea vie\xc8\x9buitoarelor sunt curioase pentru a supravie\xc8\x9bui, dar omul a ridicat curiozitatea la rang de calitate fundamental\xc4\x83 \xc8\x99i o pune la baza tuturor conexiunilor \xc8\x99i implic\xc4\x83rilor proprii.\n_START_SECTION_\nCaracteristici\n_START_PARAGRAPH_\nNumai impulsul de supravie\xc8\x9buire f\xc4\x83r\xc4\x83 o curiozitate superioar\xc4\x83, multiplu orientat\xc4\x83, capabil\xc4\x83 s\xc4\x83 cerceteze, s\xc4\x83 problematizeze \xc8\x99i s\xc4\x83 r\xc4\x83spund\xc4\x83 tuturor provoc\xc4\x83rilor realului, nu ar duce la extrem de complicata re\xc8\x9bea de unelte, tehnologii, proceduri de construc\xc8\x9bie \xc8\x99i institu\xc8\x9bii specializate operant sau decizional, prin care omul modern \xc3\xae\xc8\x99i valorific\xc4\x83 nelimitarea trupului \xc8\x99i a min\xc8\x9bii._NEWLINE_Unul din cele mai elaborate fructe ale curiozit\xc4\x83\xc8\x9bii este \xc8\x99tiin\xc8\x9ba. Ea ofer\xc4\x83 o lume mereu nou\xc4\x83, cu alte forme, interac\xc8\x9biuni, calit\xc4\x83\xc8\x9bi \xc8\x99i evenimente, \xc3\xaen func\xc8\x9bie de acele legi naturale pe care omul le descoper\xc4\x83 \xc8\x99i le folose\xc8\x99te pentru a extrage efecte din agregatul universului._NEWLINE_\xc3\x8en mod paradoxal nu exist\xc4\x83 o singur\xc4\x83 variant\xc4\x83 de realitate, exist\xc4\x83 at\xc3\xa2tea lumi diferite cauzal c\xc3\xa2te tipuri de legi fundamentale \xc8\x99i derivate extrage mintea curioas\xc4\x83 din experien\xc8\x9ba \xc8\x99i din resursele imaginative proprii._NEWLINE_De asemenea nu exist\xc4\x83 un singur tip de individ, se poate spune c\xc4\x83 sunt miliarde, fiecare curios \xc3\xaen felul s\xc4\x83u propriu, fiecare accept\xc3\xa2nd \xc8\x99i resping\xc3\xa2nd alte lucruri, fiecare dorind alt\xc4\x83 variant\xc4\x83 de sine sau una imprevizibil\xc4\x83 a semenului s\xc4\x83u, pentru a se sim\xc8\x9bi \xc3\xaen siguran\xc8\x9b\xc4\x83 sau \xc3\xaen pericol, pentru a se satisface \xc8\x99i \xc3\xaemplini._NEWLINE_Prin curiozitate omul intr\xc4\x83 \xc3\xaentr-un anume uman \xc8\x99i tot prin curiozitate \xc3\xael p\xc4\x83r\xc4\x83se\xc8\x99te \xc3\xaen favoarea altuia, iar procesul umaniz\xc4\x83rii \xc8\x99i reumaniz\xc4\x83rii este infinit, la fel ca \xc8\x99i frontierele curiozit\xc4\x83\xc8\x9bii.'